Kahe aasta eest, kui  veel turistidena Hispaaniat külastasime, leidsime end EM finaalmänguks Hispaania-Saksamaa vahel ühest Pamplona baarist. Pikad, blondid, päevitumata, ujedad…. eks arvake ise, kelleks meid esimesest silmapilgust peeti. Mõned umbusklikud pilgud meie suunas küll lendasid, ent üldiselt lasti meil täiesti rahus elada (ja Hispaania poolt karjuda). Tänavuses poolfinaalis kohtusid samad meeskonnad ning üks meie külalistest elas täiesti häbenemata kaasa Saksamaa meeskonnale. Arvate, et tal taoti sealsamas lambid kinni  ja visati ookeani? Täpselt vastupidi. Saksa kaotuse puhul sai meie provokatiivselt "nein! Nein!" karjunud sõber baarmanilt lohutuseks tasuta napsu. Just sellesama asja pärast olen topeltveendunud, et võit tuli õigesse riiki. Hispaanlased ei keskendu kellegi vastu olemisele, nad on lihtsalt ja tuliselt oma meeskonna poolt. Mitte läbi tigeduse, vaid läbi rõõmu käib nende (jalgpalli)elu.